**חרות, שלח את עמי – מידע למורה**

**חרות האדם**

חירות האדם היא עקרון יסוד בחשיבה המדינית והפוליטית, המכתיבה כי אין לראות אדם כאמצעי, עליו אדם אחר רשאי לכפות את מטרותיו, אלא כי כל אדם מהווה "מטרה" בפני עצמו. הפילוסוף ג'ון לוק ראה את הזכות לחירות כזכות טבעית של כל אדם. משמעותה של הזכות לחירות היא שהאדם הוא יצור עצמאי שמנהל את חייו באוטונומיה. לכל אדם יש זכות לקבל החלטות לגבי חייו באופן עצמאי וללא התערבות של גורם חיצוני ולחיות את חייו באופן שהוא רואה לנכון. הזכות לחירות היא זכות טבעית שמוענקת לאדם מעצם היותו אדם, לשלטון אסור לשלול את הזכות הזו כיוון שהוא אינו מעניק אותה לאדם. יחד עם זאת, ישנם מקרים בהם יש צורך להגביל את חירותו של האדם: אם הוא מהווה סכנה לעצמו, במקרה שהוא פוגע בזכויות של אדם אחר או שהוא פוגע בחברה ובסדר הציבורי.

מתוך [וויקיפדיה](https://he.wikipedia.org/wiki/%D7%97%D7%99%D7%A8%D7%95%D7%AA_%D7%94%D7%90%D7%93%D7%9D)

**שַׁלַּח אֶת עַמִּי"**

החלק הראשון והחוזר בציווי של ה' לפרעה, החוזר לאורך השליחויות של משה ואהרן לפרעה, לפני עשר המכות ותוך כדי התרחשותן.

הציווי המקורי אינו רק את הציווי על השילוח - אלא גם את מטרתו: "שַׁלַּח אֶת עַמִּי - וְיָחֹגּוּ לִי בַּמִּדְבָּר" (שמות ה 1); "שַׁלַּח אֶת עַמִּי וְיַעַבְדֻנִי" (ז 16, 26). התורה מדגישה את מטרת היציאה ממצרים - ואת משמעות החירות: אין זה שחרור לשמו, חופש ללא מחויבות או תכלית, אלא חירות החותרת ליעד רוחני, דתי ולאומי, שיש בצדה גם חובות.

בעת החדשה קיבל חלקו הראשון של הציווי "שלח את עמי" - משמעות חדשה: החירות הייתה ליעד בפני עצמו, והמילים "שלח את עמי" - היו לסיסמתה. כך היה בתנועת השחרור של העבדים ובמאבק נגד הגזענות בארצות הברית בשנות החמישים והשישים של המאה ה- 20: הסיפור המקראי על עם של עבדים, שאחרי שנים של סבל ושעבוד קיבל את חירותו מיד האל, דיבר אל לבם של העבדים השחורים בארצות הברית ושימש להם דגם במאבקם בשלטון הלבן המשעבד והגזעני. אחד השירים הידועים מתקופת מאבקם של העבדים השחורים בארצות הברית הוא שיר-עם קצר, המזכיר את סיפור השעבוד של בני ישראל במצרים ואת השליחות של משה אל פרעה בצו האל: "שלח את עמי" - Let my people go"" שהוא הפזמון החוזר בשיר.

המשפט "שלח את עמי" הפך גם לסיסמת המאבק למען היתרי יציאה ליהודי הגולה ממדינות ששללו אפשרות זו, ובעיקר - סיסמת מאבקם של יהודי ברית המועצות בשנות השבעים של המאה ה-20. ניצחון צה"ל במלחמת ששת הימים (תשכ"ז - 1967) הביא להתעוררות ציונית בקרב יהודי ברית המועצות, שזהותם היהודית וזיקתם לישראל דוכאו תחת השלטון הקומוניסטי. בכל רחבי העולם החופשי התגייסו יהודים - וגם לא יהודים - לתמיכה במאבקם של יהודי ברית המועצות למען עלייה לישראל.

מתוך [לקסיקון לתרבות ישראל](http://lexicon.cet.ac.il/wf/wfTerm.aspx?id=981)